Publici se predstavilo stotinjak internetskih aktivista, pisaca, filozofa, kreativaca i umjetnika pod okriljem tri svjetska festivala ukalupljenih u ovaj jedan riječki: Share, Pause i A Maze, uz popratna događanja namijenjena regionalnim informatičkim poduzetnicima

RIJEKA Premijerno izdanje Republike završeno je druženjem na brodu Galeb, a tijekom tri dana festivala kreativnosti, aktivizma, slobode i zabave, Rijeka je postala velika kreativna pozornica, ali i centar razmjene znanja, ideja i stavova. Publici se predstavilo stotinjak internetskih aktivista, pisaca, filozofa, kreativaca i umjetnika pod okriljem tri svjetska festivala ukalupljenih u ovaj jedan riječki: Share, Pause i A Maze, uz popratna događanja namijenjena regionalnim informatičkim poduzetnicima, kao što je konferencija RockPaperStartups, te umjetnicima u sklopu Star Art Expoa. Kroz niz predavanja, radionica i diskusija, prisutni su se mogli upoznati s novim formama aktivizma i pristupima primjene novih medija i naprednih tehnologija. Kao središnja tema istaknula se sloboda interneta jer je, kako je naglašeno tijekom festivala, on najvažniji medij za konzumaciju, širenje i dijeljenje kulture i kulturnih sadržaja. Zvijezda među govornicima bio je Christopher Poole, poznatiji kao moot, pokretač i administrator ozloglašenog foruma 4chan iz kojega je iznikao pokret Anonymous.



Susret uživo

Dnevni program Republike odvijao se na dvije lokacije, brodu Galeb, i bivšoj tvornici »Rikard Benčić«. Među domaćim posjetiteljima festivala prevladava ocjena da je najvažnije to da se nešto konačno događa u njihovom gradu. Anto Malbašić ocjenjuje da je kod Republike dobra stvar to što, osim maškara, u gradu postoji jedno veće događanje, na kojem oni koje nešto zanima mogu zapravo i naučiti o novim tehnologijama i aktivizmu.

– Ovaj festival pružio nam je priliku da se s predavačima susretnemo uživo pa i porazgovaramo jedan na jedan nakon njihovih izlaganja. Do svih njih ipak je teško doći uobičajenim putem, kaže Malbašić.

Zamjerke upućuje šlampavoj i dosta komotnoj organizaciji cijelog događanja.

– Sva događanja su malo kasnila, a što se tiče lokacije na Galebu, smatram da bi dobro došle još jedne stepenice za prilaz brodu, dodaje Malbašić.

Kao jednog od boljih predavača ističe Brucea Sterlinga, a privuklo ga je i predavanje Samira Alloouija, s obzirom na to da je obuhvaćalo područje s kojim je vezan uz profesionalan rad.

– Druge stvari koje su atraktivnije mlađim posjetiteljima meni nisu toliko interesantne. No kad bih davao ocjenu od jedan do deset, Republika je zaslužila 9,5, definitivno, ocjenjuje Malbašić.

Tamari Biro drago je što se dio programa odvijao upravo na Galebu, koji je fantastična povijesna lokacija.

– Imali smo jedinstvenu priliku zaći u dio Titove intime, razgledati njegovu kabinu, kao i vidjeti pa i isprobati krevet na kojem je spavao za vrijeme svojih brojnih hladnoratovskih putovanja kojima je promovirao pokret nesvrstanih, kaže Biro.

Nikoli Šubiću odlično je to što se na Republici definitivno osjetila energija koja vlada među ljudima kad se skupe na jednom mjestu.

– Stvaraju se neke nove ideje, ljudi pričaju o stvarima o kojima inače ne bi mogli razgovarati uživo. Jer, netko se bavi nečime u Rijeci, drugi radi tu istu stvar u Beogradu. Trebalo bi barem jedanput godišnje sjesti za jedan stol i porazgovarati o tome što mi radimo, što oni rade, što bi nas trebalo povezati da radimo skupa u budućnosti. Mislim da je energija koja se osjeti za svaku pohvalu, rekao je Šubić.

Posebno su mu zanimljive bile indie igre, a smatra da je cijelo događanje, uz brojna predavanja, svejedno uspjelo u tome da bude jako zabavno.

– Ljudi misle da se cijeli program sastoji od govorancija, predavanja i radionica, ali stvarno se može doći i dobro zabaviti. Popiti pivo, proveseliti se na večernjem dijelu. Što se tiče loših strana Republike, ne bih htio biti previše kritičan, ali neke dječje bolesti se osjete, u svakom slučaju oko organizacije, ali nadamo se da će svake sljedeće godine biti sve bolje i bolje, kaže Šubić.



Zabavno i ležerno

Tini Radosavljević također su najzanimljivje bile indie igre, ali i kratki animirani crtići što su se prikazivali u Benčiću.

– Art Bazaar što se odvijao u prostoru Benčića bio je vrijedan za pogledati, a zanimljive su bile večernje zabave, kao i projekcije filmova u kinu na otvorenom na Galebu, kaže Radosavljević.

Kako se Republika dojmila stranim predavačima koji su sudjelovali na festivalu? Katitza Rodriguez iz EFF-a kaže da je festival zanimljiv miks mladih ljudi i mnogih uzbudljivih stvari kojima se bave.

– Bilo je lijepo biti na Republici u Rijeci. Naučila sam puno stvari, razmijenila informacije i iskustva s brojnim ljudima na Balkanu koji se bave internetom, kao i problemima s kojima se suočavaju u pogledu zaštite ljudskih prava. Sve je to bilo dosta novo za mene i zahvalna sam na ovom iskustvu. Trebalo je sposobnosti uspjeti u organizaciji ovakvog događaja, koji se odvijao na jako zanimljivim lokacijama starih tvornica i broda Galeb. Zanimljivi predavači uspijevali su na zabavan i ležeran način prenijeti ono o čemu su govorili, a riječ je o jako važnim i ozbiljnim stvarima što se tiču budućnosti interneta kao medija, kaže Rodriguez.

Ona je posebno zadovoljna što je EFF-ova deklaracija o zaštiti ljudskih prava od vladina nadzora i prisluškivanja tijekom festivala masovno potpisivana na ogromnom platnu dugačkom sedam metara.

– Veliki problem nadzora i prisluškivanja naših komunikacija utječe na našu slobodu izražavanja i komuniciranja s drugim ljudima. Raduje me što su ljudi razumjeli i brine ih ovaj problem. Nadam se da će razgovori koje smo imali na Republici ohrabriti i potaknuti ljude da o ovome razmisle malo dublje i poduzmu nešto. Aktivizam je uspješan onda kad vaši roditelji shvate ono čime se bavite. Svatko to mora shvatiti ako želimo ponovo vratiti sva ona prava koja su nam ugrožena, pa čak i oduzeta, kaže Rodriguez.



Inspirirajuće iskustvo

Larisa Mann s Berkeley Law School, pravna antropologinja, javna govornica i DJ-ca, ističe da joj je Republika bila jedno vrlo inspirirajuće iskustvo.

– Festival je obilovao raznovrsnim događanjima, od jakog glazbenog dijela, do igara, teorije i akademskog i aktivističkog dijaloga. Svim tim stvarima bavim se i sama u svom životu i zato mi je bilo drago što sam svoja znanja i iskustva mogla podijeliti na ovom festivalu. Osobno, prvo sam održala svoje izlaganje, a zatim vrtjela glazbu navečer, što je bio prvi put da sam nešto tako mogla učiniti, a vidjela sam i da su drugi predavači imali ovu priliku. Sve je to bilo vrlo ispunjavajuće pa i zdravo za iskusiti. Čini mi se da ljudi ponekad razdvoje svoju kreativnu od analitičke strane, što smatram da nije dobro i zato je lijepo da smo na festivalu mogli dati svojoj duši na volju. Privukle su me i same lokacije festivala, sve se odvijalo u blizini mora, po lijepom vremenu, a odlično je i što su se predavanja odvijala noću, kaže Mann.

Bez zamjerke

– Inače sam vrlo kritičan, ali ovog puta zaista nemam zamjerke, rekao nam je Samir Allioui, predsjednik i osnivač Piratske stranke Nizozemske i dopredsjednik Pirate Parties International, međunarodnog piratskog saveza, 29-godišnjak iza kojeg je golemo iskustvo u aktivizmu, haktivizmu, angažman u politici i izravno upletanje u usustavljivanje i mijenjanje zakona o slobodi informacija.



Nizozemski aktivist koji je već sudjelovao u Share konferenciji u Beogradu, na Republici je govorio o tome kako su se prije nekoliko mjeseci sukobili njegov privatni i politički život.

– Moj je prijatelj optužen za pokretanje najvećeg internetskog napada ikad. Izručen je Nizozemskoj, napadan je u medijima… Znao sam da je nevin pa sam počeo istraživati njegov slučaj, otkrio je.

Govoreći o riječkoj konferenciji, Allioui je rekao kako je posebna jer motivira i potiče ljude na kreativno razmišljanje.

– Slobodna je atmosfera, ljudi mogu reći što žele. Na većini konferencija morate paziti što ćete reći, a ovdje to nije slučaj. Osim toga, noćni život je savršen. U mojoj zemlji ljudi su u svojim kućama ili u klubovima, nisu vani na ulici i ne piju pivo iz staklenih boca. To mi se ovdje baš sviđa. Takve sitnice čine život ljepšim, zaključio je.

Noćni program koji je ugostio brojne glazbenike rasprostro se na pet lokacija.